|  |  |
| --- | --- |
| **Politiområdet**    **Nationalt Cyber Crime Center** | Den 16. december 2014  Sagsbehandler: jha  J.nr. 2012-1009-5 |

**Notits**

**vedrørende møde med teleindustrien om revision af logningsreglerne**

Efter anmodning fra Justitsministeriet inviterede Rigspolitiet udvalgte repræsentanter fra telebranchen til et møde den 11. december 2014 om revision af logningsreglerne.

Til mødet var inviteret repræsentanter fra Teleindustrien, herunder medlemmerne af Teleindustriens Politigruppe, hvori følgende er repræsenteret: Teleindustrien (teleselskabernes branchesamarbejde), Telenor, Nianet, SE/Stofa, TDC, Telia, 3, Dansk Kabel TV og Global Connect. Nianet var forhindret i at deltage i mødet.

Denne notits beskriver i hovedtræk de tilkendegivelser fra branchen, som blev gjort gældende på mødet.

*Generelt*

Rigspolitiet gav indledningsvis en orientering om status for Justitsministeriets arbejde med revisionen af logningsreglerne samt om planerne for fremsættelse af lovforslag. Der blev samtidig gjort opmærksom på, at formålet med mødet var at søge at indgå i en mere teknisk dialog med branchen om konsekvenserne af forskellige løsningsmodeller for logning, såfremt det måtte vise sig, dels at Justitsministeriet vurderer, at logningsregler ikke vil være i strid med Den Europæiske Unions Charter om grundlæggende rettigheders bestemmelser om retten til respekt for privatliv og familieliv (artikel 7) og ret til beskyttelse af personoplysninger (artikel 8), dels at der kan samles et politisk flertal herfor. Der blev endelig gjort opmærksom på, at Justitsministeriet senere vil tage initiativ til et møde med branchen med drøftelser af mere overordnet og principiel karakter.

Direktør Jakob Willer, Teleindustrien, bemærkede hertil, at det på dette tidspunkt i processen også er relevant at redegøre for branchens principielle og overordnede betænkeligheder i forhold til logningsregler. Det er således branchens opfattelse, at der med EU-domstolens dom af 8. april 2014 er sået tvivl om det juridiske grundlag, som logningsreglerne generelt hviler på. Han bemærkede hertil, at det må forventes, at EU i forlængelse af ophævelsen af logningsdirektivet vil igangsætte et arbejde på området, og at det var hans opfattelse, at man fra dansk side burde afvente resultatet af dette arbejde. Han tilkendegav endvidere, at det i branchen har givet anledning til en del undren, at der umiddelbart efter de tidligere regler om sessionslogning var blevet ophævet blev indledt et arbejde om indførelse af nye logningsregler. Han gjorde i den forbindelse opmærksom på, at det er forbundet med store omkostninger for teleudbyderne, hver gang der skal laves ændringer i udbydernes systemer. Endelig bemærkede han, at det var hans opfattelse, at selve processen vedrørende fremsættelse af det nye lovforslag, herunder det møde, som Rigspolitiet nu havde inviteret til, var forhastet. Han tilkendegav endvidere, at det var branchens opfattelse, at det - når de overordnede juridiske og politiske rammer var på plads - var nødvendigt at afholde endnu et møde, hvor der var mulighed for en nærmere teknisk drøftelse af forskellige løsninger.

TDC supplerede med, at det er selskabets opfattelse, at det er vanskeligt at have drøftelser af mere praktisk og teknisk karakter på et tidspunkt, hvor de overordnede politiske og juridiske rammer i forhold til eventuelle nye logningsregler ikke er på plads. Efter TDC´s opfattelse fungerer de nuværende logningsregler, hvorfor det er svært at forstå behovet for at haste ny lovgivning på området igennem.

*De forventede omkostninger til logning*

Jakob Willer bemærkede, at data, der var logget i henhold til de nu ophævede regler om sessionlogning, havde udgjort mere end 90% af den samlede loggede datamængde.

I den anledning tilkendegav TDC, at det er forbundet med nogen vanskeligheder for teleudbyderne at skønne, hvor store omkostninger der vil være forbundet med eventuelle nye tiltag i forhold til logning, herunder hvad det vil koste at lagre loggede data i forskellige perioder. Det blev i den forbindelse bemærket, at logning udover omkostninger til teknisk udstyr og driften heraf også er forbundet med en række administrative omkostninger, som for eksempel de omkostninger der er forbundet med behandling anmodninger om indsigt i loggede oplysninger fra de registrerede.

Telenor tilsluttede sig dette og tilføjede, at det ikke var omkostningerne forbundet med selve opbevaringen af loggede data, der udgjorde den største post.

TDC tilføjede, at udbyderne løbende afholder udgifter i forbindelse med udskiftninger og tilretninger i systemer og netværk, og at der derfor bliver taget højde for krav til logning i forbindelse med valg af løsninger i den forbindelse. I hvert fald for TDC’s vedkommende var der ikke udarbejdet en business case specifikt vedrørende logning af data til brug for politiets efterforskning af kriminalitet. Men der er ikke tvivl om, at krav til logningsfaciliteter vil påvirke de udstyrs- og driftspriser, selskaberne får fra leverandørerne. Det gælder særligt, hvis der skal udvikles særlige danske funktionaliteter, der ikke er standard på det europæiske marked.

Telia bemærkede, at det i høj grad afhang af, hvilke aftaler den enkelte udbyder havde indgået med sine leverandører, hvad udbyderen betalte for opbevaringsplads. Telia opfordrede til, at myndighederne i første omgang tog stilling til og redegjorde for det konkrete behov eller politiske ønske i forhold til blandt andet opbevaringsperiode for loggede data, herunder hvilke data der skulle logges. Det ville herefter være lettere for udbyderne at estimere de forventede omkostninger.

*Modeller for logning*

Rigspolitiet redegjorde for de modeller for logning af forskellige typer af kommunikationsspor, som Rigspolitiet har fremsendt til Justitsministeriet.

I den forbindelse var der en drøftelse af de problemer, der havde været forbundet med anvendelsen af de data, der var blevet logget i henhold til de nu ophævede regler om sessionslogning. Rigspolitiet oplyste i den forbindelse, at problemerne blandt andet havde bestået i, at nogle udbydere havde implementeret logningsbekendtgørelsen på en sådan måde, at udbyderne i forbindelse med logning af internettrafik ikke kunne identificere datatrafikken for én bestemt internetabonnent. Disse udbydere loggede således oplysninger om internettrafik for hver 500. datapakke ved overgangen mellem udbyderens eget net og andre net (på kanten til andre net) i stedet for oplysninger om internettrafik for hver 500. datapakke af den enkelte abonnents kommunikation. Det var således vilkårligt, hvilke brugeres data der blev logget for hver 500. datapakke, og det var derfor en meget lille del af den enkelte brugers kommunikation, der faktisk blev logget.

Jakob Willer bemærkede hertil, at det var hans opfattelse, at myndighederne i givet fald selv gennem flere år havde været for passive i forhold til at håndhæve reglerne over for de udbydere, der eventuelt ikke havde foretaget korrekt logning.

TDC bemærkede hertil, at logning af data for hver enkelt bruger vil genere betydelig større datamængder end de datamængder, som i hvert fald nogle udbydere havde logget i henhold til de tidligere regler om sessionslogning. Det tilføjedes, at det var TDC’s vurdering, at der er særdeles stor prisforskel mellem de forskellige løsningsmodeller for så vidt angår kablede internetforbindelser.

Telia tilføjede i den forbindelse, at det var deres opfattelse, at logning på brugerniveau vil være forbundet med en helt anden kompleksitet og dermed forventede afledte større omkostninger for udbyderne, hvilket yderligere understregede behovet for ikke at haste ny lovgivning igennem. De tilføjede endvidere, at det var deres opfattelse, at det ville være relevant at afvente EU's reaktion på EU-domstolens dom. Det var Telia’s bekymring, at man endnu en gang gik solo i Danmark og derfor risikerede at bygge mure om det danske telemarked til skade for det indre marked og tjenesternes frie bevægelighed. Endelig var det deres opfattelse, at kunder generelt ikke brød sig om at blive overvåget.

Telenor bemærkede, at logning på brugerniveau frembød en helt anden kompleksitet end logning af hver 500. datapakke ved overgangen mellem udbyderens eget net og andre net.

Rigspolitiet præciserede vedrørende prioritet 1, at denne ikke var udtryk for et ønske om logning af den samlede internetkommunikation, men derimod et ønske om, at der sker logning af oplysninger om den initierende datapakke samt oplysninger om hvor meget data, der er overført i forbindelse med den enkelte session. Rigspolitiet tilføjede, at dette svarer til de data, som nogle udbydere i dag er i stand til at levere for så vidt angår mobildata.

TDC bemærkede hertil, at dette formentlig hænger sammen med, at mobildata typisk bliver forbrugsafregnet, hvorfor udbydernes systemer er indrettet således, at det er muligt at opsamle netop de data, som Rigspolitiet har anført. Disse data er imidlertid oftest ikke relevante i forhold til kablede internetforbindelser, idet disse typisk er baseret på et abonnement, hvor prisen ikke er afhængig af kundens forbrug. Udbydernes systemer vil således ikke umiddelbart kunne opsamle de ønskede data i forhold til kablede internetforbindelser.

Dansk Kabel TV bemærkede, at det vil være leverandørafhængigt, hvor meget data de enkelte teleudbydere vil skulle lagre. Det er således ikke muligt at sige noget generelt om, hvor stor en datamængde der vil blive genereret ved logning i henhold til de af Rigspolitiet beskrevne tre prioriteter for kablede internetforbindelser. Endvidere påpegede Dansk Kabel TV, at det ikke var muligt generelt for branchen at estimere, hvilken af de tre opstillede løsningsmodeller som ville være henholdsvis billigst eller dyrest, idet dette var afhængig af den enkelte udbyders indretning af systemerne.

TDC nævnte, at i princippet burde logning kun ske fremadrettet efter en kendelse svarende til aflytning, men at dette vil være særdeles omkostningstungt og praktisk vanskeligt at gennemføre, og at det her ville være vigtigt, dels at omkostningsdækning er sikret, dels at det sker på baggrund af fælles EU-regelsæt

Telia foreslog, at det kunne overvejes at indføre en opbevaringsperiode, der tilgodeser de konkrete faktiske behov.